정조 15년
辛亥十二月初十日辰時上御熙政堂藥房入診大臣備局堂上引見入侍時藥房提調洪檍行左承旨李亨元檢校直閣李晩秀記事官李海淸記注官金良倜承膺祚左議政蔡濟恭左參贊金華鎭行副司直李柱國禮曹判書鄭好仁戶曹判書趙鼎鎭訓鍊都正趙心泰行副司直李邦一徐有大掌令任長源副校理申獻朝同副承旨沈晉賢假注書趙台榮事變假注書任㸁醫官金光國李翊臣李敬培張宅祚李惟鑑以次進伏訖濟恭檍進前奏曰數日寒威暫解此時聖體若何上曰一樣矣濟恭曰王大妃殿氣候若何上曰一樣矣濟恭曰惠慶宮氣候若何上曰一樣矣上曰卿之所愼近果差可乎濟恭曰齒痛猝劇至於艾灸旣灸之後大勢稍減而久未登筵故玆敢入來矣上曰右副承旨入侍出榻敎㸁承命出傳右副承旨沈煥之進伏濟恭曰頃以江界戶蔘事問于該倅矣纔聞回報則果無不精之弊云矣上曰與前提調所奏有異乎濟恭曰然矣上曰然則自內局依例捧上事分付可也檍曰醫官旣已入侍使之入診何如上曰置之可也濟恭曰此濟州牧使李運彬災實分等狀啓也以爲三邑農形僅得免歉而新舊還一時竝督其勢誠難舊還停退新還期於準捧各司奴婢身貢米每一口二斗內減一斗男丁米每口五升內減一升軍兵操鍊今姑停止逃老故病廢之類隨闕充定待明春從附近哨司鍊而凡此擧行固當稟旨恭俟處分而一番往來動費累朔姑先擧行事涉擅便誠極惶悚爲辭矣分等依狀請施行其餘舊還停退奴婢身貢與男丁米減給逃老故充定後待明春操鍊等諸條若待稟旨蒙允後爲之則絶海之外必有未及之患一竝依狀請擧行之意分付何如上曰依爲之出擧條濟恭曰坡州前牧使李師濂月前報本司以爲本州以孔路劇邑每年各樣應下少不下數百餘石而會付元穀自來不敷無以繼用常賑租三千石太三百石劃給以爲取耗支繼之地爲辭而以其不爲時急姑未覆奏今牧使李敏輔又以此爲請矣元穀無多應下難繼則孔道之邑事屬可悶旣知其如此則朝家宜有區劃而本邑常賑穀如未優足則必當於隣邑移轉輸致此亦不可不念其貽弊三千石雖不準許似可支用常賑租二千石太三百石特爲劃給使之取耗繼用之地何如上曰依爲之出擧條濟恭曰向日牛峴僉使柳文養上疏中鎭還變通事批旨中有令廟堂稟處之敎矣其疏以爲列鎭還弊甚於列邑者鎭將輩不畏國穀認同私槖庫留則恣意犯用價踊則潛賣立本吏卒之濟私倉屬之售奸尤無可言各鎭堡還穀使其地方官管轄如外倉例每於封庫及畢分給後考察其捧留虛實而穀物勿委鎭將之手春糶秋糴必使成冊報來開金字折亦令臨時受去則典守之道稍嚴而擅弄之患可除云矣鎭還之弊誠如疏中所論其所矯救之策不可謂不爲縝密但念鎭將亦以官爲名倉庫開金納之本官字折等節亦皆受來則此一箇典守庫子官雖微其在朝體待之不宜若是迫切批旨中形容得可矜情狀不啻畫出此固非立談間可以變制且道臣狀啓今方自廟堂商量覆奏似有從長釐革之道疏中所請姑爲置之何如上曰依爲之出擧條濟恭曰日前廣禮橋住輦問瘼後有大臣商量覆奏之敎矣臣招致宮底泮民問其所願欲則皆濫猾猥屑無一可施渠輩何足責此必無賴閑雜之類從中慫慂而爲之也雖甚可痛若因是而不思所以利益奠安之道則亦非對揚問瘼之聖意大抵廣禮橋新設懸房卽宮底募入築室泮民資生之道而近聞館中原居泮民中有稱以頭目者奪取新懸房之屠販以渠等之子若孫冒錄於新懸房案中都執其利而宮底泮民則七十餘戶內參案者不過二十家其餘四十五家以其不得入參之故資生無路不無渙散之心云此豈當初爲渠輩新設之本意乎自今爲始築室泮民依定式從家座次第使之屠販館中泮民族屬之憑藉冒錄於新懸房者一竝還屬原懸房俾不得奪取其利則廣禮橋泮民自當奠居樂業興利祛瘼之要道恐無出於此矣雖然新懸房原懸房或拔或錄之際必有爭鬨之端且不無弱肉强呑之患此則使大司成親自照檢俾無一分疎漏之弊事另加申飭何如上曰依爲之出擧條濟恭曰臣之招問時渠輩所對無非猥濫至以吉祥島特令割給爲言民習誠極痛駭又如宮門外居十戶之民每每煩訴復事圖囑尤切駭歎矣上曰此則左參贊似可知之矣故重臣鄭昌聖已有劃給之擧而又此煩聒民習誠可痛矣華鎭曰在前果以七百兩錢劃給於宮底十戶之民而又有此云云民習誠可駭矣濟恭曰近聞江界府民家稍稍來集至若北民之移來者奄成一村又其前日流散之類擧思還入云此實由於向者蕩減蔘稅之特恩出尋常萬萬也從今民戶漸多則戶役自減在江民誠爲萬幸矣上曰果如卿言則誠可幸也本倅亦自優餘於是邑矣濟恭曰然矣濟恭曰顧今都政在近似聞兵批多出虛司果云在前都政時自上矜悶其虛司果使之當日區處則有實職者公然落仕仍未復職云此則反似如何矣上曰此豈每政必有之事乎濟恭曰文忠公柳成龍子孫特命收用此實出常之聖德事臣不勝欽仰而文翼公李德馨事業也勳勞也無減於文忠公今其子孫貧寒香火幾至難繼云一體錄用恐似得宜矣上曰從當商量下敎矣柳成龍子孫名字誰也濟恭曰今司宰奉事柳卽其後孫而則非但文識至於數理之學亦能通透云矣上曰司宰奉事柳使之待令可也㸁承命出傳濟恭曰今者貶坐當前而宗廟則提調洪檍以其子嫌不得爲之景慕宮則提調未差司饔院則以副提調之有故俱不得爲之云矣上曰宗廟提調洪檍許遞與景慕宮提調未差之代前望單子入之出榻敎㸁承命出持宗廟提調景慕宮提調望筒進伏上命入之宗廟提調李𡊠景慕宮提調宋載經落點亨元曰新除授宗廟提調李𡊠方在罷職中何以爲之乎上曰敍用與新除授景慕宮提調宋載經牌招使之進參貶坐可也亨元曰宗廟提調李𡊠時無職名令該曹口傳付職何如上曰依爲之出擧條上曰都承旨亦使之進參貶坐可也鼎鎭曰今番各陵園墓改備祭器奉來奉審則新造與添鐵改造件鐵品及製造竝無欠處而修補件中禧陵爵二坐敬陵爵二坐元陵爵一坐昭寧園爵二坐鑞色外露所見未安此則當更爲新造而臣不能察飭致有此莫重祭器不善修補之事臣則惶恐待勘而工曹當該郞廳拿問處之該掌下吏及本曹看役計士竝移法司從重科治何如上曰依爲之工曹該色首郞汰去其餘拿處卿則從重推考可也濟恭曰陵寢祭器不善修補至下聖躬自責之敎國體所在不可只罪該郞而止工曹當該監造判堂施以罷職之典何如上曰依爲之出擧條上曰戶判夏間以宗廟事至承處分而又於莫重祭器有此僨誤誠可駭也當初改造爵下送時若或躬檢豈至於此乎卿之一任郞官專不照檢者已涉未安至若元陵則尤何等自別而爵如是有頉誠不勝悚然也予之誠意若能孚格於卿等豈有此事乎健元陵元陵爵則遣郞官奉審後三爵竝爲一新改造可也左相盛陳其弊故丙申以後雖無摘奸之擧今番正朝方欲遍送摘奸卿須知悉俾無執頉之擧正朝受香時禮房承旨亦爲提稟可也工曹該郞卽誰也鼎鎭曰李晉秀也上曰此等事李晉秀何以擧行乎心泰曰臣於捕廳事有仰達者矣近來竊發之患終不止息非但本廳校卒漸不如古而然也亦由校卒之不得出部字內外故也雖有可以譏詗之事不得擅自出送自今更爲定式限百里使之出送以爲譏詗之地恐合事宜而事係變通下詢大臣處之何如上曰左相之意何如濟恭曰當初定式果爲便好則外邑除弊誠爲不少到今有難變改矣上曰近多竊發之患否濟恭曰至於穿踰之弊可謂無時無之矣上曰捕校之毋出部外卽非當宁受敎有難輕議移改且雖使限百里出去賊徒亦必逃在百里外其難捕則似一般矣濟恭曰果如聖敎矣上曰如有不可不出送外邑者關由廟堂後使之出送似便好矣濟恭曰若如是定式則誠好矣長源曰三司合啓兩司合啓院啓以諫臺不備不得仰奏只陳府啓矣長源曰請爲奴罪人金壽賢河翼龍竝令王府設鞫得情夬正王法上曰不允長源曰新除授掌令權坪時在京畿楊州地請斯速乘馹上來事下諭上曰依啓命次對諸臣先退上曰司宰奉事柳入侍㸁承命出與柳偕入進伏上命奏職姓名訖上曰年今幾何曰六十二歲矣上曰爾是文忠公幾代孫乎曰爲六代孫矣上曰文忠公子若孫皆爲何官乎曰文忠公子則官止長水察訪孫子則至縣監而已曾孫則翊贊玄孫則敎官五代孫亦官縣監矣上曰年前安東老人入侍也盛稱爾名字故予尙今記有矣本道內飭躬行修莫汝若也誠爲嘉尙且古人典刑難爲想見故特命召見矣故相之遺風尙今流傳則爾家與他有異乎曰世德日遠故顧今凡事別無與他家有異矣上曰爾之入仕自何時耶曰臣之入仕卽今年五月而臣之七寸姪卽文忠公之奉祀而以年老故特命以支孫收用臣初拜禁都又以在外他司相換今五月肅謝於本職矣上曰自今爾須着意從宦可也朝廷用人務求世德則爾亦日後豈無與他自別之道乎今日之召見意有在焉爾須知悉可也上曰爾之所業經學功令何者爲主乎曰凡此數者俱不自信無以指的仰對矣上曰數學亦果何如曰雖有管見未能自試有難遽爾仰奏矣命先退命亨元等書公事判付上曰李義行放送傳旨何時入啓乎晉賢曰昨日申前入啓矣命書傳敎曰放送傳旨有此遲滯當該中官推考當該司謁從重推考上曰司僕草記何承旨捧入乎如果故犯則該牧使卽其地定配曾有成命則今以拿問定罪爲結語亦何委折乎此草記還給使之改措語入啓事分付仍命書榻敎曰司僕草記捧納承旨從重推考該郞拿處命退承史以次退出